A BIZOTTSÁG HATÁROZATA
(2005. január 26.)
a 2001/881/EK és a 2002/459/EK határozatnak az állat-egészségügyi határállomások jegyzéke tekintetében történő módosításáról
(az értesítés a B(2005)126. számú dokumentummal történt)
(EGT vonatkozású szöveg)
(2005/102/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre és különösen annak 20. cikke (3) bekezdésére (1),
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról és a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 6. cikke (2) bekezdésére,
mivel:
(1)
A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozatot (4) naprakésszé kell tenni különösen az egyes tagállamokban ezen állomások tekintetében megvalósított fejlesztések, illetve az ezen határozattal összhangban végzett ellenőrzések figyelembevételének érdekében. Az állat-egészségügyi határállomásoknak a 2001/881/EK határozatban előírt jegyzéke (a továbbiakban: „a jegyzék”) tartalmazza a TRACES-egységek számát minden állat-egészségügyi határállomás tekintetetében. A TRACES egy számítógépes rendszer, amelyet a 2004/292/EK bizottsági határozat (5) vezetett be, és amely az előző, a 91/398/EGK bizottsági rendelettel (6) bevezetésre került hálózaton alapuló Animo-rendszert helyettesíti az állatok és egyes termékek szállításának nyomon követésére a Közösségen belüli kereskedelemben és behozatal során.
(2)
A 2001/881/EK határozattal összhangban végzett kielégítő ellenőrzések eredményeként a következő további állat-egészségügyi határállomásokat kell felvenni a jegyzékbe: Daugavpils, Riga, Rezekne és Ventspils Lettországban, Castellón Spanyolországban, valamint Gyékényes, Kelebia és Eperjeske Magyarországon.
(3)
Az Egyesült Királyság kérelmére North Shields kikötőjét, valamint Franciaország kérelmére Divonne és La Rochelle Rochefort kikötőjét törölni kell a jegyzékből.
(4)
A jegyzéket naprakésszé kell tenni továbbá az állat-egészségügyi határállomásokon ellenőrizhető állatok kategóriája vagy azon termékek vonatkozásában, valamint a határállomásokon belüli ellenőrző központok szervezése vonatkozásában történt legutóbbi változások figyelembevétele érdekében több, a 2001/881/EK határozattal összhangban jóváhagyott állat-egészségügyi határállomás tekintetében.
(5)
A jegyzéket többször módosították. Ennek megfelelően a közösségi jogszabályok érthetőségének biztosítása érdekében a jegyzéket az ebben a határozatban előírt jegyzékkel kell helyettesíteni. Ezért a 2001/881/EK határozatot ennek megfelelően módosítani kell.
(6)
Az ANIMO számítógépes hálózat egységeinek felsorolásáról és a 2000/287/EK határozat (7) hatályon kívül helyezéséről szóló, 2002. június 4-i 2002/459/EK bizottsági határozatban található egységjegyzék tartalmazza a Közösség minden egyes állat-egészségügyi határállomása tekintetében a TRACES-egységszámot. A közösségi jogszabályok koherenciájának érdekében a jegyzéket ennek megfelelően naprakésszé kell tenni minden releváns változás figyelembevételének, valamint annak érdekében, hogy a jegyzék megegyezzék a 2001/881/EK határozatban létrehozott jegyzékkel. Ezért a 2002/459/EK határozatot ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/881/EK határozat melléklete helyébe az e határozat I. mellékletében szereplő szöveg lép.
2. cikk
A 2002/459/EK határozat melléklete e határozat II. mellékletének megfelelően módosul.
3. cikk
Ennek a határozatnak a tagállamok a címzettjei.
Kelt Brüsszelben, 2005. január 26-án.